**SZAKMAI BESZÁMOLÓ**

**Dr. Szeifert Lilla**

**St. Vincenz-Krankenhaus Paderborn, Klinik für Kinder- und Jugendmedizin Paderborn, Németország**

Leonardo ösztöndíjas időszakom döntő részét a St. Vincenz Krankenhaus szociál- pediátriai központjában töltöttem (Sozialpädiatrisches Zentrum, SPZ). Ez egy multidiszciplináris központ, ahol gyermekneurológusok, fejlődésneurológusok, ortopédusok, gyógytornászok, gyógypedagógusok, pszichológusok, logopédusok, ergoterapeuták dolgoznak együtt. A központ része egy jól felszerelt elektrofiziológiai laboratórium, ahol naponta végeznek EEG, EMG, ENG és kiváltott potenciál (VEP, BAEP, MEP) vizsgálatokat. A központ szorosan kapcsolódik a kórház gyermekgyógyászati részlegéhez. Egyfelől az SPZ betegeinek jelentős hányada a PIC részlegről kerül ki, másfelől pedig a gyermekosztályok kórházi hátteret biztosítanak az esetlegesen szükséges kivizsgálásokhoz (pl. 24 órás EEG, altatásos koponya MR, egyéb képalkotók).

A betegeket az egyes szakemberek forgó rendszerben vizsgálják, egy-egy alkalom mintegy egy-másfél órát tart. Hetente egy délelőtt csoportos megbeszélést tartanak, amikor a betegekkel kapcsolatosan felmerülő problémákat, a további teendőket, vizsgálati és terápiás irányokat együttesen beszélik meg. Szép példa ez a valódi csapatmunkára, és minden itt dolgozóra ösztönzőleg hat.

Havi rendszerességgel történik konzultáció a PIC osztály munkatársaival, ahol az elmúlt hónapban az SPZ által látott betegek jelenlegi állapotát ismertetik. Ezt különösen fontosnak tartottam, hiszen otthoni munkahelyemen sokszor szembesülünk azzal, hogy a volt koraszülöttek távolabbi sorsáról nem sokat tudunk. Itt valamennyi náluk ápolt koraszülöttet két éves korig rendszeresen ellenőriznek, felmérik motoros és kognitív fejlődésüket, nyomon követik a változásokat, egyéb betegségeiket.

Szintén havi egy alkalommal került sor a speciális ortopédiai vizsgálatokra. Ennek során egy közeli gyermekortopédiai központból érkezett szakember vizsgálta meg a legtöbbször komoly problémákkal küzdő betegeket (CP, hemiplegia). A fizikális és képalkotó vizsgálati eredmények alapján terápiás tervet adott a szülőknek, melyben felvázolta az esetleges műtéti megoldásokat, de enyhébb esetekben lehetőség nyílt gyógyászati segédeszközök (speciális talpbetétek, ortézisek, járógépek, stb) megrendelésére is. Ebben nyújtott segítséget a mindig jelenlévő ortopédiai technikus szakember.

Minden hónap első péntekén Down-szindrómás betegeknek tartottak rendelést, ahol a betegek és szüleik neurológus szakorvossal, gyógytornásszal, ortopédussal, gyógypedagógussal és logopédussal konzultálhattak. A komplex vizsgálatok során választ kaphattak a speciálisan erre a betegcsoportra jellemző kérdésekre, információs anyagokkal látták el őket, valamint felhívták a figyelmet az esetlegesen felmerülő társuló betegségekre.

Az itt töltött négy hónap alatt több fejlődésneurológiai diagnosztikus módszert ismerhettem meg. Az általuk legtöbbet használt standardizált teszt a Münchener Funktionelle Entwicklungsdiagnostik (MFE), kiegészítve a Vojta-féle reflexvizsgálatokkal. Ennek a tesztnek külön változata van egy éves kor alatti, valamint 2-3 éves gyerekek számára. A fejlődés egyes területeit (motorium, szenzorium, beszéd, szociális kapcsolatok) külön vizsgálja, a kiértékelés után megmondható, hogy az adott életkorban elvárhatótól a gyermek mennyiben tér el, mely területeken van lemaradása. A kognitív működések vizsgálatára gyakran alkalmazzák az ET6-6 tesztet. Megismerkedtem számos terápiás módszerrel is – Vojta, Bobath, Castillo-Morales, Pető -, melyeket elsősorban a gyógytornászok használnak, de érdemes ismerni az alapjait valamennyi orvosnak, aki fejlődésneurológiával szeretne foglalkozni, hiszen így tudjuk a betegünknek leginkább megfelelő, legtöbb hasznot hozó terápiás módot kiválasztani.

Az itt töltött idő alatt sokat fejlődtem az elektrofiziológiai vizsgálatok értékelése terén. Több hetet foglalkoztam az EEG alapismereteivel, gyakoroltam az EEG regisztrátumok önálló elemzését. Mindehhez hasznos szakirodalmi anyagokat kaptam és számos alkalommal részt vehettem a különböző vizsgálatokon, amelyre otthoni munkahelyemen szintén ritkán adódik lehetőség a napi munka mellett.

Betekintést nyerhettem a gyógyászati segédeszköz ellátásba is, ami Németországban talán valamivel könnyebben megy, mint Magyarországon, de a betegek gyakran itt is hosszú hónapokat várnak egy-egy számukra fontos eszközre. Megismerhettem a különböző eszközök széles skáláját, bepillanthattam az ortopéd technikus napi munkájába.

Budapesten a legnagyobb és talán egyetlen fejlődésneurológiai központ a Szt. Margit Kórházban van, ahová még a gyermekneurológiai képzés alatt is csak néhány hétre juthatunk el. A tanulmányút egyik legnagyobb hozzáadott értékének azt tartom, hogy több hónapot tölthettem el egy ilyen multidiszciplináris központban. Hazai képzőhelyemen, a SE 1. sz. Gyermekklinikán számos oxigénhiányos és kissúlyú koraszülött beteget látunk el, így az itt tanultakat mindenképpen jól fogom tudni hasznosítani. Klinikánkon keveset látunk a volt koraszülöttek későbbi életéből, érdemes lenne otthon is a németországihoz hasonló rendszeres megbeszéléseket tartani a betegeket a későbbiekben gondozó szakemberekkel.

Mint leendő neurológusnak igen hasznosnak bizonyult az elektrofiziológiai vizsgálatokon való részvétel. Ezek közül a klinikán csupán EEG-t végzünk, mindenképpen jó volt azonban nem csak a könyvekből megtanulni, de „élőben” is látni az egyéb vizsgálatokat.

Az itt eltöltött hónapok ismét rávilágítottak a csapatmunka jelentőségére, az abban rejlő örömökre és számos ötletet meríthettem a jövőt illetően. Remélem, hogy későbbi munkám során ezek közül sikerül majd otthoni munkahelyemen néhányat megvalósítani. A tanulmányút abban is megerősített, hogy érdemes fejlődésneurológiával foglalkozni, és hogy a koraszülöttek utógondozását célszerű intézményen belül továbbvinni.

Paderborn, 2014. május 30.

Dr. Szeifert Lilla

ösztöndíjas